Nju Jorku në 100 vjetorin e Nënë Terezës
Shqiptarët e Nju Jorkut do të protestojnë për mos ndjezjen e dritave të godinës Empire State për nder të 100 vjetorit të Nënë Terezës
Nga zyra e tij në Këshillin Bashkiak të Nju Jorkut James Vacca mund të shijojë pamjen madhështore të disa prej ndërtesave të larta të qytetit. Por atij i vjen keq që njëra prej këtyre ndërtesave, Empire State, sonte nuk do t'i ndricojë katet e saj të sipërme me ngjyrat bardhë e blu për nder të 100-vjetorit të lindjes së Nënë Terezës. Zoti Vacca, anëtar i Këshillit Bashkiak thotë se pengesa është Anthony Malkin, pronari i kompanisë që administron ndërtesën prandaj ai ndihet i fyer. Zoti Vacca i ka dërguar kompanisë një promemorie dhe është ndër organizatorët e një proteste që do të zhvillohet sonte në qytetin e Nju Jorkut. Një nga arsyet që jep Empire State për mosndezjen e dritave është se praktika e tyre përjashton figurat politike dhe fetare. Por zoti Vacca nuk mendon se Nënë Tereza bën pjesë në këtë kategori: Një grup shqiptarësh të Nju Jorkut janë zotuar të përpiqen bashkë me zotin Vacca. Esad Rizai është Kryetar i Shoqërisë Shqiptaro-Amerikane. Së bashku me anëtarin e Këshillit të Qytetit dhe të tjerë Zoti Rizai është një ndër njerëzit të cilët bënë të mundur që një rruge në Bronks të Nju Jorkut t'i vihej emri Nënë Tereza. Për sot, organizata të ndryshme të qytetit kanë gjetur mënyra alternative për të nderuar Nënë Terezën. Në aeroplanmbajtësen e Luftës së Dytë Botërore INTREPID të ekspozuar në muzeumin në natyrë me të njëjtin emër në Lumin Hudson, dritat do të ndizen sonte me ngjyra bardhë e blu në kujtim të Nënë Terezës. Zoti Vacca thotë se pronarët e një ndërtese në komunitetin e tij ku ka shumë shqiptarë e që ndodhet pranë një autostrade kryesore kanë rënë dakord ta ndricojnë atë për nder të Nënë Terezës. Ai thotë se Nënë Tereza është mjaft e njohur në Nju Jork. Por ai do të dëshironte që edhe brezi i ri të dijë kush është ajo.